7 Joale ka mor’a lintho tsena Jesu a tsoela pele a pholletsa le Galilea, kaha o ne a sa batle ho tsamaea Judea, hobane Bajuda ba ne ba batla ho mo bolaea.+ 2 Leha ho le joalo, mokete oa Bajuda, mokete oa litabernakele,+ o ne o le haufi. 3 Ka hona barab’abo+ ba re ho eena: “Fetela pele ho tloha mona ’me u kene Judea, e le hore barutuoa ba hao le bona ba ka bona mesebetsi eo u e etsang. 4 Etsoe ha ho ea etsang letho sephiring ha a batla ho tsejoa phatlalatsa. Haeba u etsa lintho tsena, u iponahatse ho lefatše.” 5 Ha e le hantle, barab’abo+ ba ne ba sa bontše tumelo ho eena.+ 6 Ka hona Jesu a re ho bona: “Nako ea ka e loketseng ha e e-s’o fihle,+ empa nako ea lōna e loketseng e teng kamehla. 7 Lefatše ha le na lebaka la ho le hloea, empa ’na le ntlhoile, hobane ke paka malebana le lona hore mesebetsi ea lona e khopo.+ 8 Lōna nyolohelang moketeng; ’na ha ke e-s’o nyolohele moketeng ona, hobane nako+ ea ka e loketseng ha e e-s’o fihle+ ka botlalo.” 9 Kahoo ka mor’a hore a ba bolelle lintho tsena, a sala Galilea.